中秋對月戲呈覓舉諸兄
作者：薛季宣
朝代：宋

paragraphs: 君不見決明混沌江之湄，含胎吸月懷清輝。
圓浄唾將珠與璣，又不見明視中原雲月靜。
跳擲回旋顧形影，生兒往往皆毛穎。
由來逐物未忘機，勞生吞吐知惟時。
觀美爲人奚以爲，獨坐金風塵慮省。
皓月斜河星耿耿，草頭漙露侵膚冷。
平生不解飲和歌，無人對月醉顔酡。
月朗清秋奈月何，睡思朅來剛引領。
林岫參差弄光景，不知月已沈西嶺。